Latitud

La latitud és la distància angular, mesurada sobre un meridià, entre una localització terrestre (o de qualsevol altre planeta) i l'Equador. Es mesura en graus. Normalment per a mesurar l'angle es fa servir la lletra grega fi (φ).

La latitud proporciona la ubicació d'un lloc de la Terra, o d'un altre planeta, respecte del nord o sud del seu equador. Així, la latitud pren valors que van des dels 0° en l'equador fins als 90° N del pol Nord o els 90° S del pol Sud. Això suggereix que si es traça una recta que vagi des d'un punt qualsevol de la Terra fins al centre d'aquesta, l'angle que forma aquesta recta amb el pla equatorial expressa la latitud d'aquest punt. L'orientació Nord o Sud depèn de si el punt marcat està per sobre del paral·lel de l'equador (latitud nord) o si està per sota d'aquest paral·lel (latitud Sud).

Els paral·lels o les línies de latitud 

Les línies de latitud, conegudes com els paral·lels en català quan es refereixen al planeta Terra, són línies horitzontals imaginàries que van d'est a oest (o d'oest a est) sobre els mapes (particularment quan s'utilitza la projecció Mercator) i que s'estenen ja sia cap al nord o cap al sud de l'equador. Tècnicament la latitud es mesura en graus des dels 0° a l'equador (baixa latitud) fins a 90° als pols (90° N o +90° per al Pol Nord i 90° S o −90° per al Pol Sud). La latitud és aproximadament l'angle que marca el zenit i el sol a l'equinocci. L'angle complementari de la latitud s'anomena colatitud.

Latituds rellevants 
Les latituds rellevants del planeta terra són les següents:

 Cercle àrtic: 66° 33′ 39″ N
 Tròpic de Càncer: 23° 26′ 21″ N 
 Equador: Latitud 0° 
 Tròpic de Capricorn: 23° 26′ 21″ S
 Cercle antàrtic: 66° 33′ 39″ S

Només a les latituds entre els tròpics és possible per al Sol trobar-se en el zenit. Només al nord del cercle àrtic o al sud del cercle antàrtic és possible el sol de mitjanit.
La raó és que l'eix de la Terra té un angle respecte al Sol de 23° 26′ 21.41″.
El cercle àrtic i el tròpic de Càncer són co-latituds; així la suma dels seus angles és de 90° — de la mateixa manera que el cercle antàrtic i el tròpic de Capricorn.

Efecte de la latitud en el clima 

La latitud d'una zona té gran influència sobre el seu clima i la seva meteorologia. A més de l'angle de recepció dels raigs solars també els vents dominants i la presència o absència de les aurores boreals i australs.

Unitats de mesura i subdivisions 
Cada grau de latitud se subdivideix en 60 minuts, cadascun dividit en 60 segons d'arc. És a dir, la latitud s'expressa amb una notació sexagesimal, per exemple la latitud d'un punt s'escriuria com 41° 24′ 7" N (latitud de la ciutat de Barcelona).
Una representació alternativa utilitza només graus i minuts, on els segons s'expressen com una fracció decimal dels minuts: així es té 13° 19.717′ N. Els graus també es poden expressar amb els minuts i segons incorporats com a nombre decimal i arrodonit (notació de grau decimal): 13.32861° N. De vegades es reemplaça el sufix nord/sud per signe negatiu pel Sud (−90° per al Pol Sud).

Conversió de graus de latitud i longitud en distàncies

Latitud astronòmica 
En aquest cas es mesura l'angle entre el pla equatorial i la superfície normal al geoide. S'origina com l'angle entre l'horitzó i l'estrella polar i només difereix lleugerament de la latitud geodèsica.

No s'ha de confondre amb la declinació, que són la localització dels estels al nord i sud de lequador celestial; ni amb la latitud eclíptica, que descriu les localitzacions al nord i sud de l'eclíptica.

Vegeu també 
 Coordenades geogràfiques
 Paral·lel
 Longitud
 Meridià
 Línia equinoccial
 Altitud

Referències 

Línies de latitud
Geodèsia